CELEX: 52017PC0807
Language: mt
Date: 2017-12-20 00:00:00
Title: Rakkomandazzjoni għal DEĊIŻJONI TAL-KUNSILL Li tawtorizza l-ftuħ tan-negozjar ta’ ftehim bejn l-Unjoni Ewropea u t-Tuneżija dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tat-Tuneżija fil-ġlieda kontra l-kriminalità serja u t-terroriżmu

IL-KUMMISSJONI EWROPEA
            Brussell, 20.12.2017
            COM(2017) 807 final
            Rakkomandazzjoni għal
            DEĊIŻJONI TAL-KUNSILL
            Li tawtorizza l-ftuħ tan-negozjar ta’ ftehim bejn l-Unjoni Ewropea u t-Tuneżija dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tat-Tuneżija fil-ġlieda kontra l-kriminalità serja u t-terroriżmu
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAR-RAKKOMANDAZZJONI
            
            
               F’dinja globalizzata fejn l-kriminalità serja u t-terroriżmu huma dejjem aktar transnazzjonali u polivalenti, l-awtoritajiet tal-infurzar tal-liġi għandhom ikunu mgħammra bis-sħiħ biex jikkooperaw ma’ msieħba esterni biex jiżguraw is-sigurtà taċ-ċittadini tagħhom. Il-Europol għalhekk għandu ikun jista’ jiskambja dejta personali mal-awtoritajiet tal-infurzar tal-liġi ta’ pajjiżi terzi sal-punt meħtieġ għat-twettiq tal-kompiti tiegħu.
            
            
               Sa minn meta daħal fis-seħħ ir-Regolament 2016/794 fl-1 ta’ Mejju 2017
                  1
                u skont it-Trattat, il-Kummissjoni hija responsabbli, f’isem l-Unjoni u l-Istati Membri tagħha, biex tinnegozja ftehimiet internazzjonali ma’ pajjiżi terzi dwar l-iskambju tad-dejta personali mal-Europol
                  2
               . Sa fejn ikun meħtieġ għat-twettiq tal-kompiti tiegħu, il-Europol jista’ jistabbilixxi u jżomm relazzjonijiet ta’ kooperazzjoni ma’ msieħba esterni permezz ta’ ħidma u arranġamenti amministrattivi li waħedhom ma jistgħux ikunu bażi ġuridika għall-iskambju ta’ data personali.
            
            
               Meta tikkunsidra l-istrateġija politika kif deskritta fl-Aġenda Ewropea dwar is-Sigurtà
                  3
               , il-Konklużjonijiet tal-Kunsill
                  4
               , u l-Istrateġija Globali
                  5
               , il-ħtiġijiet operattivi tal-awtoritajiet tal-infurzar tal-liġi madwar l-UE, u l-benefiċċji potenzjali ta’ kooperazzjoni eqreb f’dan il-qasam, il-Kummissjoni tqis bħala neċessarju li jinbdew in-negozjati fuq medda qasira ta’ żmien ma’ tmien pajjiżi, kif identifikat fil-11ax-il rapport ta’ progress lejn Unjoni tas-Sigurtà effettiva u ġenwina
                  6
               . 
            
            
               Il-Kummissjoni għamlet il-valutazzjoni tagħha ta’ pajjiżi ta’ prijorità b’kunsiderazzjoni tal-ħtiġijiet operattivi tal-Europol. L-Istrateġija tal-Europol 2016–2020 tidentifika r-reġjun tal-Mediterran bħala prijorità għal sħubijiet imsaħħa
                  7
               . L-Istrateġija Esterna tal-Europol 2017–2020 tenfasizza wkoll il-ħtieġa għal kooperazzjoni aktar mill-qrib bejn il-Europol u l-Lvant Nofsani/l-Afrika ta’ Fuq (MENA) minħabba t-theddida terroristika attwali u l-isfidi relatati mal-migrazzjoni
                  8
               . 
            
            
               Il-Europol ma għandu l-ebda ftehim fis-seħħ ma’ xi pajjiżi f’dan ir-reġjun. Madankollu, il-kooperazzjoni tat-Tuneżija permezz tal-Interpol turi r-rieda tal-pajjiż biex jiskambja l-informazzjoni mal-imsieħba tal-infurzar tal-liġi.
            
            
               Din ir-Rakkomandazzjoni tikkonċerna speċifikament in-negozjati mat-Tuneżija, għalkemm il-kooperazzjoni ma’ kull pajjiż tal-MENA jeħtieġ li tiġi kkunsidrata fil-kuntest tar-reġjun kollu kemm hu. L-instabbiltà attwali fir-reġjun, b’mod speċjali l-konflitti fit-tul fil-Libja, tippreżenta theddida sinifikanti għas-sigurtà fit-tul tal-UE li jeħtiġilha li tiġi indirizzata b’mod urġenti. Dan jikkonċerna kemm il-ġlieda effettiva kontra t-terroriżmu u l-kriminalità organizzata
                  9
               , kif ukoll l-isfidi relatati mal-migrazzjoni bħalma huma l-faċilitazzjoni tal-migrazzjoni irregolari u t-traffikar tal-bnedmin.  Il-kooperazzjoni mal-awtoritajiet lokali tal-infurzar tal-liġi hija kritika biex jiġu indirizzati dawn l-isfidi.
            
            
               Fuq il-bażi ta’ djalogi tekniċi biex tiddefinixxi l-azzjonijiet komuni biex ittejjeb l-iskambju tal-informazzjoni u l-azzjoni konġunta operazzjonali tal-infurzar tal-liġi u kontra t-traffikar tal-armi tan-nar, l-UE diġà qablet mat-Tuneżija dwar lista ta’ azzjonijiet biex tissaħħaħ il-kooperazzjoni fost l-aġenziji tal-infurzar tal-liġi rilevanti, tiżgura assistenza ta’ bini ta’ kapaċita fi programmi reġjonali u/jew bilaterali rilevanti u tiżviluppa ta’ azzjonijiet operattivi skont qafas maqbul komunament
                  10
               . Dan, madankollu, ma jkoprix it-trasferiment tad-data personali.
            
            
               Il-kuntest politiku
            
            
               Ir-relazzjoni bejn l-UE  u t-Tuneżija imorru lura għall-1976 u kisbu momentum sinifikanti meta t-Tuneżija u l-UE ffirmaw Ftehim ta’ Assoċjazzjoni fl-1995, li witta t-triq għal għoxrin sena ta’ relazzjonijiet ekonomiċi u kummerċjali ta’ benefiċċju reċiproku.
            
            
               L-appoġġ tal-UE lill-poplu Tuneżin jkopri bosta oqsma ta’ politika, inkluż l-akkumpanjament tal-proċess elettorali, il-promozzjoni tad-drittijiet tal-bniedem, l-appoġġ tar-riformi demokratiċi u soċjoekonomiċi, it-titjib tas-sigurtà u t-tisħiħ tas-soċjetà ċivili. Fil-kuntest tar-reviżjoni tal-Politika Ewropea tal-Viċinat (PEV) ġew identifikati tliet oqsma addizzjonali għal kooperazzjoni: 1) l-iżvilupp ekonomiku għall-istabbiltà; 2) id-dimensjoni tas-sigurtà u 3) il-migrazzjoni u l-mobilità
                  11
               . L-UE offiet ukoll lit-Tuneżija rabtiet aktar mill-qrib fil-livelli kollha, permezz ta’ aktar integrazzjoni ekonomika u kummerċjali u Sħubija għall-Mobbiltà. Fl-2012, it-Tuneżija u l-UE qablu dwar “Sħubija Privileġġata” ta’ relazzjonijiet u integrazzjoni msaħħa
                  12
               .
            
            
               L-UE impenjat ruħha li ssaħħaħ l-implimentazzjoni tal-kooperazzjoni estensiva tagħha mat-Tuneżija fis-settur tas-sigurtà, fil-ġlieda kontra t-terroriżmu u l-prevenzjoni tar-radikalizzazzjoni u l-estremiżmu
                  13
                vjolenti, inkluż permezz tat-tisħiħ ta’ kooperazzjoni tat-Tuneżija mal-aġenziji u l-korpi rilevanti tal-UE, inklużi l-Europol
                  14
               . Bi tweġiba, it-Tuneżija tat prijorità għolja lill-prevenzjoni tar-radikalizzazzjoni u l-ġlieda kontra t-terroriżmu
                  15
               , u qed tiġi appoġġata, fost l-oħrajn, min-Netwerk Ewropew ta’ Sensibilizzazzjoni dwar ir-Radikalizzazzjoni
                  16
               .
            
            
               L-UE u t-Tuneżija jinsabu fil-proċess li jaqblu fuq il-prijoritajiet strateġiċi l-ġodda tagħhom, wara l-Kunsill tal-Assoċjazzjoni bejn l-UE u t-Tuneżija tal-11 ta’ Mejju 2017. F’din il-laqgħa iż-żewġ naħat saħqu fuq il-progress inkiseb fil-kooperazzjoni bilaterali tagħhom fil-qasam tas-sigurtà u l-ġlieda kontra t-terroriżmu, u nnutaw b’sodisfazzjon it-titjib sinjifikanti fis-sitwazzjoni tas-sigurtà fit-Tuneżija, b’mod partikolari grazzi għall-isforzi tal-forzi nazzjonali tas-sigurtà. 
            
            
               It-2ni sessjoni tad-Djalogu ta’ Livell Għoli dwar is-Sigurtà fi Brussell fit-19 ta’ Jannar 2017 irriflettiet ir-rieda komuni li tiġi intensifikata l-kooperazzjoni f’dan il-qasam filwaqt li jiġi promoss ir-rispett sħiħ għall-istat tad-dritt, id-drittijiet tal-bniedem u l-libertajiet fundamentali
                  17
               .
            
            
               Diġà beda Djalogu Kontra t-Terroriżmu u s-Sigurtà mat-Tuneżija, bi Pjan ta’ Azzjoni li jkopri l-kooperazzjoni fl-infurzar tal-liġi u r-referenzjar ta’ ftehim futur ta’ kooperazzjoni mal-Europol. Il-konklużjonijiet tal-laqgħa li saret fid-19 ta’ Jannar, inkludew il-kooperazzjoni bejn il-Europol u l-awtoritajiet Tuneżini fost il-prijoritajiet għall-kooperazzjoni bejn l-UE u t-Tuneżija. 
            
            
               Bżonnijiet operattivi
            
            
               Fuq il-bażi tad-data fis-SOCTA 2017
                  18
                u TE-SAT 2017
                  19
               , id-diskussjonijiet imsemmija hawn fuq, kif ukoll, fost l-oħrajn, l-għarfien espert intern tal-Europol, il-kooperazzjoni mat-Tuneżija hija meħtieġa b’mod partikolari fil-ġlieda kontra l-fenomeni ta’ kriminalità li ġejjin:
            
            
               Terroriżmu: Il-gruppi terroristiċi li joperaw fir-reġjun u lil hinn mill-fruntieri (inkluż fil-Libja u s-Saħel) huma ta’ theddida it-Tuneżija u l-UE, li t-tnejn li huma ġew fil-mira tal-attakki terroristiċi. 
            
         
         
            
               Barra milli tittejjeb is-sitwazzjoni ġenerali tat-theddid u l-identifikazzjoni ta’ xejriet ġodda, hi meħtieġa kooperazzjoni aktar mill-qrib li tinkludi l-iskambju ta’ dejta personali biex jiġi indirizzat il-fenomenu tal-ġellieda terroristi barranin (inkluż dwar persuni suspettati li jkollhom ċittadinanza doppja jew residenza legali) u b’mod effettiv jindividwaw, jipprevjenu u jipprosekwixxu l-ivvjaġġar tat-terroriżmu (inkluż il-possibbiltà ta’ infiltrazzjoni tal-flussi migratorji), l-użu ħażin ta’ l-Internet mit-terroristi, il-finanzjament tat-terroriżmu kif ukoll ir-rabta ma’ kriminalità organizzata.
            
            
               It-traffikar tal-armi tan-nar żdied drastikament fir-reġjun minħabba l-kunflitti fit-tul fil-Libja. Ir-rotot tat-traffikar mit-tuneżija t-Tuneżija provenjenti mil-Libja u s-Saħel huma problema serja. 
            
            
               L-UE u t-Tuneżija stabbilixxew kooperazzjoni dwar l-armi tan-nar u qablu dwar programm ta’ ħidma kif ukoll taħriġ u bini tal-kapaċità. Hekk kif tiżdied il-kooperazzjoni, issir aktar urġenti l-ħtieġa għal titjib fil-kondiviżjoni tal-informazzjoni u investigazzjonijiet sussegwenti. 
            
            
               Traffikar ta’ droga: Il-Lvant Nofsani u l-Afrika tat-Tramuntana (MENA) huwa sors ewlieni, punt ta’ tranżitu u konsumatur ta’ drogi illeċiti. B’bażi soda ta’ klijentela fit-tramuntana, ir-rotta tal-kuntrabandu tas-Saħel lejn in-nofsinhar u r-rotta tal-eroina li taqsam mil-lvant għall-punent, ir-reġjun kemm jinfluwenza kif ukoll jiġi influwenzat b’mod negattiv u bl-abbuż u l-produzzjoni ta’ sustanzi illeċiti. 
            
            
               It-Tuneżija tidher li hi pajjiż ta’ tranżitu importanti tal-kokaina mill-Amerika Latina lejn l-Ewropa. Il-pajjiż jindika qabdiet bla preċedent ta’ kokaina mill-Amerika t’Isfel u tidher li hija punt ta’ tranżitu kif ukoll pajjiż ta’ destinazzjoni għall-kokaina. Fl-2016, il-Programm dwar ir-Rotta tal-Kokaina ffinanzjat mill-UE (komponent AIRCOP) nieda Awtorità Legali ta’ Task Force Konġunta tal-Interdizzjoni tal-Ajruporti (JAITFs) fit-Tuneżija. 
            
            
               L-attività organizzata ta’ kuntrabandu ta’ migranti żdiedet b’mod sinifikanti fl-2017, b’ċittadini Tuneżini, b’mod partikolari bl-użu ta’ netwerks ta’ kuntrabandu organizzat biex jiffaċilitaw il-migrazzjoni irregolari lejn l-UE. Il-Gvern Tuneżin qed ikollu xi suċċessi fil-ġlieda kontra din it-theddida akbar madankollu il-forniment ta’ aktar appoġġ speċjalizzat mill-Europol se jissaħħaħ il-kapaċitajiet tagħhom kif ukoll itejjeb l-iskambju tal-informazzjoni. Il-kooperazzjoni mal-awtoritajiet Tuneżini tkun rilevanti wkoll biex tindirizza l-frodi tad-dokumenti, qasam ta’ kriminalità marbut ma’ immigrazzjoni illegali.   
            
            
               2.ELEMENTI ĠURIDIĊI TAR-RAKKOMANDAZZJONI
            
            
               Ir-Regolament (UE) 2016/794 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) tistabbilixxi qafas ġuridiku għal Europol, b’mod partikolari l-objettivi tagħha, il-kompiti, fl-ambitu ta’ kompetenza, is-salvagwardji tal-protezzjoni tad-data u modi ta’ kooperazzjoni ma’ msieħba esterni. 
            
            
               Din ir-Rakkomandazzjoni hija konsistenti mad-dispożizzjonijiet tar-Regolament dwar il-Europol.
            
            
               L-għan ta’ din ir-rakkomandazzjoni huwa li tikseb mill-Kunsill l-awtorizzazzjoni għall-Kummissjoni biex tinnegozja ftehim futur f’isem l-UE. Il-bażi legali għall-Kunsill biex jawtorizza l-ftuħ ta’ negozjati hija l-Artikolu 218(3) u (4) TFUE.
            
            
               B’konformità mal-Artikolu 218 tat-Trattat dwar il-Funzjonament tal-Unjoni Ewropea, il-Kummissjoni għandha tiġi nnominata bħala n-negozjatur f’isem l-Unjoni ta’ ftehim bejn l-Unjoni Ewropea u t-Tuneżija dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tat-Tuneżija fil-ġlieda kontra l-kriminalità serja u t-terroriżmu
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               Li tawtorizza l-ftuħ tan-negozjar ta’ ftehim bejn l-Unjoni Ewropea u t-Tuneżija dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tat-Tuneżija fil-ġlieda kontra l-kriminalità serja u t-terroriżmu
            
            
               IL-KUNSILL TA' L-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 218(3) u 4 tiegħu,
            
            
               Wara li kkunsidra r-rakkomandazzjoni mill-Kummissjoni Ewropea, 
            
            
               Billi:
            
            
               (1)Ir-Regolament (UE) 2016/794 tal-Parlament Ewropew u tal-Kunsill
                  20
                ġie adottat fit-11 ta’ Mejju 2016 u huwa applikabbli mit-1 ta’ Mejju 2017. 
            
            
               (2)Dan ir-Regolament, b’mod partikolari l-Artikolu 25 tiegħu, jistipula regoli dwar it-trasferiment ta’ data personali mill-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) lil pajjiżi terzi u organizzazzjonijiet internazzjonali. Il-Europol jista’ jittrasferixxi dejta personali lil awtorità ta’ pajjiż terz fuq il-bażi ta’ ftehim internazzjonali konkluż bejn l-Unjoni u dak il-pajjiż terz skont l-Artikolu 218 tat-TFUE li jagħti prova ta’ salvagwardji adegwati fir-rigward tal-protezzjoni tal-privatezza u d-drittijiet u l-libertajiet fundamentali tal-individwi. 
            
         
         
            
               (3)Għandhom jinfetħu negozjati bil-ħsieb li jiġi konkluż tali Ftehim bejn l-Unjoni Ewropea u t-Tuneżija.
            
            
               (4)Jinħtieġ li l-Ftehim jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea, id-dritt għall-ħajja privata u familjari, rikonoxxut fl-Artikolu 7 tal-Karta, b’mod partikolari d-dritt għall-protezzjoni tad-dejta personali, rikonoxxut fl-Artikolu 8 tal-Karta u d-dritt għal rimedju effettiv u għal proċess ġust rikonoxxut mill-Artikolu 47 tal-Karta. Il-Ftehim għandu jiġi applikat f’konformità ma’ dawk id-drittijiet u l-prinċipji,
            
            
            
               ADOTTAT DIN ID-DEĊIŻJONI: 
            
            
               Artikolu 1
            
            
               Il-Kummissjoni qiegħda b’dan tiġi awtorizzata li tinnegozja f’isem l-Unjoni, ftehim bejn l-Unjoni Ewropea u t-Tuneżija dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tat-Tuneżija fil-ġlieda kontra l-kriminalità serja u t-terroriżmu
            
            
               Artikolu 2
            
            
               Id-direttivi tan-negozjati huma stabbiliti fl-Anness.
            
            
               Artikolu 3
            
            
               In-negozjati għandhom isiru b'konsultazzjoni ma' [name of the special committee to be inserted by the Council]. 
            
            
               Artikolu 4
            
            
               Din id-Deċiżjoni hija indirizzata lill-Kummissjoni. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Ir-Regolament (UE) 2016/794 tal-11 ta’ Mejju 2016, ĠU L 135, 24.5.2016, p. 53. 
               
               
                  
                     (2)
                  
                        Sa fejn ikun meħtieġ għat-twettiq tal-kompiti tiegħu, il-Europol jista’ jistabbilixxi u jżomm relazzjonijiet ta’ kooperazzjoni ma’ msieħba esterni permezz ta’ ħidma u arranġamenti amministrattivi li waħedhom ma jistgħux ikunu bażi ġuridika għall-iskambju ta’ data personali.
               
               
                  
                     (3)
                  
                        COM(2015) 185 finali.
               
               
                  
                     (4)
                  
                        Dokument tal-Kunsill 10384/17, tad-19 ta’ Ġunju 2017.
               
               
                  
                     (5)
                  
                        Viżjoni Kondiviża, Azzjoni Komuni: Ewropa aktar b’Saħħitha - Strateġija Globali għall-Politika Estera u ta’ Sigurtà tal-Unjoni Ewropea 
                  http://europa.eu/globalstrategy/en
                   
               
               
                  
                     (6)
                  
                        COM(2017) 608 finali.
               
               
                  
                     (7)
                  
                        L-Istrateġija tal-Europol 2016–2020, adottata mill-Bord ta’ Amministrazzjoni tal-Europol fl-1 ta’ Diċembru 2015, 
                  https://www.europol.europa.eu/publications-documents/europol-strategy-2016-2020
                   
               
               
                  
                     (8)
                  
                        L-Istrateġija Esterna tal-Europol 2017–2020, adottata mill-Bord ta’ Amministrazzjoni tal-Europol fit-13 ta’ Diċembru 2016, EDOC#865852v3.
               
               
                  
                     (9)
                  
                        Skont il-Europol, ir-reati rilevanti tal-kriminalità organizzata fir-reġjun, jinkludu t-traffikar illeċitu tal-armi tan-nar, it-traffikar tad-droga, u l-kriminalità finanzjarja, inkluż il-ħasil tal-flus, u ċ-ċiberkriminalità.
               
               
                  
                     (10)
                  
                        Diversi inizjattivi f’dan il-kuntest ġew inklużi fil-prijorità tal-armi tan-nar bħala parti miċ-Ċiklu ta’ Politika tal-UE għall-kriminalità serja u organizzata, kif ukoll il-Komunikazzjoni tal-Kummissjoni lill-Parlament Ewropew u lill-Kunsill - L-Implimentazzjoni tal-Aġenda Ewropea dwar is-Sigurtà: Il-pjan ta’ azzjoni tal-UE kontra t-traffikar u l-użu illeċitu tal-armi tan-nar u l-isplussivi, 2.12.2015 COM(2015) 624 final.
               
               
                  
                     (11)
                  
                        Dawn il-pilastri jikkomplementaw dawk diġà identifikati fl-2003, meta tnediet l-ewwel PEV (il-governanza tajba, id-demokrazija, l-istat tad-dritt u d-drittijiet tal-bniedem). https://ec.europa.eu/neighbourhood-enlargement/neighbourhood/overview_en.  
               
               
                  
                     (12)
                  
                        SEAE 'Relations Tunisie-Union européenne: Un partenariat privilégié. Plan d'Action 2013-2017.              
                  https://eeas.europa.eu/delegations/tunisia/documents/press_corner/plan_action_tunisie_ue_2013_2017_fr.pdf
                  .
                     
               
               
                  
                     (13)
                  
                        Il-Konklużjonijiet tal-Kunsill tas-17 ta' Ottubru 2016, 13056/16.
               
               
                  
                     (14)
                  
                        “Insaħħu l-appoġġ tal-UE għat-Tuneżija”, JOIN(2016) 47 final.
               
               
                  
                     (15)
                  
                        It-Tuneżija f’Diċembru 2016 ħolqot struttura interministerjali “Pjattaforma għal Dibattitu Alternattiv fil-Ġlieda kontra l-Estremiżmu Vjolenti”. 
               
               
                  
                     (16)
                  
                        In-Netwerk Ewropew dwar Sensibilizzazzjoni dwar ir-Radikalizzazzjoni (RAN), ilaqqa’ flimkien prattikanti minn madwar l-Ewropa li jaħdmu fuq il-prevenzjoni tar-radikalizzazzjoni. Organizza seminar fit-Tuneżija dwar ir-radikalizzazzjoni f’Diċembru 2016.
               
               
                  
                     (17)
                  
                        
                  https://eeas.europa.eu/headquarters/headquarters-homepage/19207/second-high-level-political-dialogue-security-and-counter-terrorism-european-union-and-tunisia_en
                   
               
               
                  
                     (18)
                  
                        
                  https://www.europol.europa.eu/socta/2017
                   /
               
               
                  
                     (19)
                  
                        
                  https://www.europol.europa.eu/sites/default/files/documents/tesat2017.pdf
                   
               
               
                  
                     (20)
                  
                        Ir-Regolament (UE) 2016/794 tal-Parlament Ewropew u tal-Kunsill tal-11 ta' Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53).
               
            
      
    ---documentbreak--- 
      
         
               IL-KUMMISSJONI EWROPEA
            Brussell,20.12.2017
            COM(2017) 807 final
            ANNESS
            tar-
            Rakkomandazzjoni għal DEĊIŻJONI TAL-KUNSILL
            li tawtorizza l-ftuħ tan-negozjar ta’ ftehim bejn l-Unjoni Ewropea u t-Tuneżija dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tat-Tuneżija fil-ġlieda kontra l-kriminalità serja u t-terroriżmu
            
               
         
         
            
               ANNESS 
            
            
               Direttivi għan-negozjar ta’ ftehim bejn l-Unjoni Ewropea u t-Tuneżija dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tat-Tuneżija fil-ġlieda kontra l-kriminalità serja u t-terroriżmu
            
            
               Matul in-negozjati, il-Kummissjoni għandu jkollha l-għan li tilħaq l-objettivi stabbiliti fid-dettall hawn taħt.
            
            
               (1)L-għan ta’ dan il-Ftehim għandu jkun li jipprovdi l-bażi legali għat-trasferiment ta’ data personali bejn il-Europol u l-awtoritajiet kompetenti tat-Tuneżija rispettivament, sabiex jappoġġa u jsaħħaħ l-azzjoni mill-awtoritajiet kompetenti ta’ dan il-pajjiż u l-Istati Membri kif ukoll il-kooperazzjoni reċiproka tagħhom fil-prevenzjoni u l-ġlieda kontra l-kriminalità serja transnazzjonali u t-terroriżmu, filwaqt li jiżgura salvagwardji adegwati fir-rigward tal-protezzjoni tal-privatezza, tad-data personali u tad-drittijiet fundamentali u l-libertajiet tal-individwi.
            
            
               (2)Biex tiġi garantita l-limitazzjoni tal-iskop, il-kooperazzjoni taħt il-Ftehim għandha tkun marbuta biss ma’ delitti u reati kriminali relatati li jaqgħu taħt il-kompetenza tal-Europol f’konformità mal-Artikolu 3 tar-Regolament 2016/794 (flimkien “reati kriminali”). B’mod partikolari, il-kooperazzjoni għandu jkollha l-għan li tittratta t-terroriżmu u tipprevjeni r-radikalizzazzjoni, tfixkel il-kriminalità organizzata, b’mod partikolari t-traffikar illeċitu ta’ armi tan-nar, it-traffikar ta’ drogi u t-traffikar tal-migranti, u l-ġlieda kontra ċ-ċiberkriminalità. 
            
            
               (3)Il-Ftehim għandu jispjega b’mod ċar u preċiż is-salvagwardji u l-kontrolli meħtieġa fir-rigward tal-protezzjoni tad-data personali, id-drittijiet u l-libertajiet fundamentali tal-individwi, irrispettivament min-nazzjonalità u l-post ta’ residenza, l-iskambju ta’ data personali bejn l-Europol u l-awtoritajiet kompetenti tat-Tuneżija.
            
            
               B'mod partikolari:
            
            
               (a)L-għanijiet tal-ipproċessar ta’ data personali bejn il-Partijiet fil-kuntest tal-Ftehim għandhom jiġu deskritti b’mod ċar u preċiż, u m’għandhomx ikunu usa’ minn dak li huwa meħtieġ f’każijiet individwali għall-finijiet tal-prevenzjoni u l-ġlieda kontra t-terroriżmu u reati kriminali msemmija f’dan il-Ftehim.
            
            
               (b)Id-data personali trażmessa mill-Europol f’konformità mal-Ftehim għandha tiġi pproċessata b’mod ġust, fuq bażi leġittima u biss għall-iskopijiet li għalihom tkun ġiet trasferita. Il-Ftehim għandu jipprovdi l-possibbiltà li l-Europol jindikaw, fil-mument tat-trasferiment tal-informazzjoni, kwalunkwe restrizzjoni fuq l-aċċess jew l-użu, inkluż rigward it-trasferiment, it-tħassir jew il-qerda tagħha. Id-data personali għandha tkun adegwata, rilevanti u limitata għal dak li hu meħtieġ b’rabta ma’ dak l-għan. Għandha tkunu preċiża u aġġornata. Ma għandhiex tinżamm għal żmien itwal milli hu meħtieġ għall-iskopijiet li għalihom tkun ġiet trasferita.
            
            
               (c)It-trasferiment tad-data personali mill-Europol li tiżvela l-oriġini razzjali jew etnika, l-opinjonijiet politiċi, it-twemmin reliġjuż jew filosofiku, is-sħubija fi trade union, data ġenetika u data dwar is-saħħa u l-ħajja sesswali, għandha tkun ipprojbita, sakemm ma tkunx strettament meħtieġa u proporzjonata f’każijiet individwali għall-prevenzjoni jew għall-ġlieda kontra r-reati kriminali kif imsemmija f’dan il-Ftehim u soġġetta għal salvagwardji xierqa. Il-Ftehim għandu jkun fih ukoll salvagwardji speċifiċi relatati mat-trasferiment ta’ data personali dwar il-vittmi ta’ reat kriminali, xhieda jew persuni oħra li jistgħu jipprovdu informazzjoni rigward reati kriminali, kif ukoll minorenni.
            
            
               (d)Il-Ftehim għandu jiżgura drittijiet li jistgħu jiġu infurzati minn individwi li d-data personali tagħhom tiġi pproċessata billi jiġu stabbiliti regoli dwar id-dritt ta’ aċċess, rettifika u tħassir, inkluż ir-raġunijiet speċifiċi li jistgħu jippermettu kwalunkwe restrizzjonijiet neċessarji u proporzjonati. Il-Ftehim għandu jiżgura wkoll drittijiet infurzabbli ta’ rimedju amministrattiv u ġudizzjarju għal kwalunkwe persuna li d-data tagħha tiġi pproċessata skont il-ftehim, u li jiggarantixxu rimedji effettivi.
            
            
               (e)Il-Ftehim għandu jistabbilixxi regoli dwar il-ħażna, r-rieżami, il-korrezzjoni u t-tħassir ta’ data personali kif ukoll dwar iż-żamma tar-rekords għall-finijiet ta’ reġistrazzjoni u dokumentazzjoni, kif ukoll fuq l-informazzjoni li tkun disponibbli għal individwi. Għandha wkoll tipprovdi għal salvagwardji fir-rigward tal-ipproċessar awtomatizzat tad-data personali. 
            
            
               (f)Il-Ftehim għandu jispeċifika l-kriterji li fuq il-bażi tagħhom l-affidabbiltà tas-sors u l-preċiżjoni tad-data għandhom jiġu indikati. 
            
            
               (g)Il-Ftehim għandu jinkludi l-obbligu li jiżgura s-sigurtà ta’ data personali permezz ta’ miżuri tekniċi u organizzattivi xierqa, inkluż billi jippermetti li persuni awtorizzati biss ikollhom aċċess għad-data personali. Il-Ftehim jinkludi wkoll l-obbligu ta’ notifika f’każ ta’ ksur ta’ data personali li tolqot id-data trasferita taħt il-Ftehim.
            
            
               (h)Trasferimenti ulterjuri ta’ informazzjoni mingħand l-awtoritajiet kompetenti tat-Tuneżija lil awtoritajiet oħra fit-Tuneżija għandu jiġi permess biss għall-finijiet ta’ dan il-Ftehim u għandu jiġi soġġett għal kundizzjonijiet u s-salvagwardji xierqa.
            
            
               (i)L-istess kundizzjonijiet bħal taħt (h) għandhom japplikaw għal trasferimenti ta’ informazzjoni mingħand l-awtoritajiet kompetenti tat-Tuneżija sabiex l-awtoritajiet f’pajjiż terz, bir-rekwiżit addizzjonali ta’ tali trasferimenti għandu jitħalla jsir biss fir-rigward ta’ pajjiżi terzi li magħhom il-Europol hi intitolata li tittrasferixxi data personali abbażi ta’ l-Artikolu 25(1) tar-Regolament (UE) 2016/794.
            
            
               (j)Il-Ftehim għandu jiżgura sistema ta’ superviżjoni minn awtorità pubblika indipendenti waħda jew aktar li hija responsabbli għall-protezzjoni tad-data b’setgħat effettivi ta’ investigazzjoni u intervent sabiex tagħmel monitoraġġ fuq dawk l-awtoritajiet pubbliċi tat-Tuneżija li jużaw data personali/informazzjoni skambjata, u biex jimpenjaw ruħhom fi proċedimenti legali. B’mod partikolari, l-awtoritajiet indipendenti għandu jkollhom is-setgħa li jisimgħu l-ilmenti mill-individwi dwar l-użu tad-data personali tagħhom. L-awtoritajiet pubbliċi li jużaw id-data personali għandhom ikunu responsabbli sabiex ikunu konformi mar-regoli dwar il-protezzjoni tad-data personali skont il-Ftehim.
            
            
               (4)Il-Ftehim għandu jipprovdi għal mekkaniżmu effettiv għas-soluzzjoni ta’ tilwim rigward l-interpretazzjoni u l-applikazzjoni tiegħu biex jiżgura li l-partijiet josservaw ir-regoli miftehma reċiprokament. 
            
            
               (5)Il-Ftehim għandu jinkludi dispożizzjoni dwar id-dħul fis-seħħ u validità u dispożizzjoni li permezz tagħha Parti tista’ ttemm jew tissospendih.
            
         
         
            
               (6)Il-Ftehim jista’ jinkludi klawżola li tindirizza l-applikazzjoni territorjali tiegħu, jekk ikun meħtieġ.
            
            
               (7)Il-Ftehim jista’ jinkludi dispożizzjonijiet dwar il-monitoraġġ u l-evalwazzjoni perjodika tal-Ftehim.
            
            
               (8)Il-Ftehim għandu jkun awtentiku ugwalment bl-ilsien Bulgaru, Ċek, Kroat, Daniż, Olandiż, Ingliż, Eston, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol u Żvediż u għandu jinkludi klawsola lingwistika f’dan is-sens.